Von Pedro Lenz*    Oh, ooh, oooh, Oute,  provinziell und unbeschoute,  oh, ooh, oooh Oute,  lueg emou die häreghoute  Lüt überau die häreghoute  Lüt in däm Oute,  sy chöme vo Basu,  sy chöme vom Gäu,  sy chöme vom Thau,  sy chöme vom Aargou,  ouououou  grad vom Aargou  vom Aargou und vo überou  chöme d Lüt uf Oute  überau, überau die häreghoute  Lüt in Oute, Lüt in Oute.    Die Zentrumslage der Stadt Olten  im Herzen der Schweiz  ist und bleibt  einer der wesentlichen Pluspunkte  für Stadt und Region Olten.    Und de d Aare,  chasch druffe fahren  uf der Aare Bötlifahren  oder schwümme  oder touchen  oder fischen oder ou  numen eifach  drann verby loufe,  numme drann verby oder drüber  über die auti, schöni  Houzbrügg.    Oh, ooh, oooh, Oute,  provinziell und unbeschoute,  Oute, Oute du drü-Tanne-Stadt  Oute du böimigi Boumstadt,  drü grossi, grossi, grüeni Tanne  drü grossi, grüeni Outner Tanne  uf drü runde, grüene Högerli  uf deren Outner-Fahne.    Drü Tannen uf der Outner Fahne,  do mueses eim doch fasch  es bitzeli Angscht mache,  wenn nächär ds Iisstadion  Chlyhouz heisst,  Chlyhouz, Chlyhouz amnen Ort  mit drüne Tannen uf der Fahne  Oh, Oute, lueg zueder,  Oh, Oute, häbder Sorg!    Die Zentrumslage der Stadt Olten  im Herzen der Schweiz  ist und bleibt  einer der wesentlichen Pluspunkte  für Stadt und Region Olten.  Und äbe:  ds Chlyhouz-Stadion  und ds Naturmuseum  und ds Historische Museum  und ds Kunschtmuseum  und ds Wärtschriftenmuseum  und d Stadtbibliothek  und d Jugendbibliothek  und ds Stadttheater  und ds Theater Studio  und d Outner Cabaret-Täg  und d Outner Wäut-Füum-Wuche  und d Houzbrügg  und d Jurafuess  und der Ildefonsplatz  und d Outner Schriftstöuer  und d Outner Schouspieler  und ds Outner Bahnhofbuffet,  und d Outner Isebähnler  grad d Outner Isebähnler,  wöu die sy mängisch  vo Langetau,  so wie der Giorgio,  womer eis Mou begägnet isch,  imne Doppustöcker  irgendwo im Aargou usse,  gloub öppen  uf Höchi Würelos.    Hockeni auso ir Isebahn,  lisen irgend so ne Wäutwuche,  wo dört umeglägen isch,  dänken irgendöppis,  dänke nüt Böses,  nei, i dänke gar nüt,  wöu wennde dänksch,  de chasch d Wäutwuche  wahrschinlech nümm läse,  item, hocken auso i däm Zug  und dänke gar nüt,  ghöreni e Stimm:    «Nächster Halt Olten,  Billete ab Zürich,  prochain arrêt Olten,  next Stop Olten.»    Sägeni zuemer, die Stimm,  die Stimm, die kenneni doch,  chunntmer doch bekannt vor!  Dasch doch e Stimm us mim Läbe,  dasch doch e Stimm us mire Jugend!    Und tatsächlech,  der Vitali Giorgio,  der Rägewurm-Tschörtschu!,  dä wo auben i üser Chindheit  ufem Pouseplatz  für zwänzzg Rappe Gagen  e Rägewurm het gschlückt,  dä het mis Billie wöue gseh!    «Jetz lueg ou, lueg ou,  lueg ou do!», Sägeni  no,  «das isch jo, isch jo  der Vitali Tschörtschu!»  Und waser ou afe miech, im Läbe.    Billie tüeger kontrolliere,  und ober mis ou dörf luege.    Ober de ungerdesse  SBB-Kondukteur syg worde?    Ömu nid Härzchirurg, seiter,  wöu süsch, wärer jo jetz nid do  und würdmi nachem Billie froge.    Woner ou afe deheime syg,  hanine gfrogt.    Z Oute seiter,  mit Nachdruck und mit Überzügig,  är wohni z Oute  Oute syg super, vo Outen us,  sygs äbe niene häre wyt,  wöu Oute, Oute  Oute syg vo überau här  ire Haubschtung z erreiche,  aber ober jetz glych no,  mis Bilie dörf luege.    Die Zentrumslage der Stadt Olten  im Herzen der Schweiz  ist und bleibt  einer der wesentlichen Pluspunkte  für Stadt und Region Olten.  Oh, ooh, oooh, Oute,  provinziell und unbeschoute,  oh, ooh, oooh Oute,  lueg emou die häreghoute  Lüt überau die häreghoute  Lüt in däm Oute,  es isch ungloublech.    Sy chöme vo Basu,  sy chöme vom Gäu,  sy chöme vom Thau,  sy chöme vo Langetau,  wie der Vitali Tschörtschu,  wo mis Billie wott gseh  und grad verzöut,  är syg jetz ou en Outner.    «Ouououou Giorgio,  bisch ou en Outner?  bisch ke Trimbacher,  bisch ke Wangener,  bisch ke Dulliker,  bisch ke Däniker,  bisch ke Oensiger,  nei, bisch en  Outner,  bisch e Drütanne-Städter,  bisch e Haubschtunde-Städter.»    Vo Oute hesch  e Haubschtung uf Basu  und e Haubschtung uf Züri  und e Haubschtung uf Bärn  und e Haubschtung uf Bieu,  und e Haubschtung überau häre.    Outen isch e Haubschtundeschtadt,  es isch fasch glych  wode bisch uf der Wäut,  uf Oute hesch eigetlech immer  und vo fasch überau här  öppen e Haubschtung.    Die Zentrumslage der Stadt Olten  im Herzen der Schweiz  ist und bleibt  einer der wesentlichen Pluspunkte  für Stadt und Region Olten.  Und der Vitali Giorgio  wott mis Billie kontrolliere  öppen uf Höchi Länzburg  und derbi isch doch  dä Vitali Tschörtschu  synerzyt auben ou immer,  mit üs zäme schwarz gfahre  im Schnäuzug  vo Langetau uf Oute,  i Hammer go Musig lose  und es haubs Billie  Langetau Oute Retour  het öppe zwöi Bier usgmacht  i  der Beiz, im Hammer.    Und jetz ischer säuber Outner  und jetz ischer säuber Kondi  und jetz isch aues angers  und ig fahre düren Aargou  mit emnen Outner Isebähnler,  wo eigetlech Langethaler wär  und mues a Oute dänke,  mues a di Houzbrügg dänke,  mues a die Autstadt dänke,  mues a dä Bahnhof dänke,  mues die ganzi Zyt  nume no au Oute dänke.    Und im Spyswage hinge  hocket glychzytig vilecht,  grad der Alex Capus  oder der Bagger Küde,  wo mou mitem Bagger  z Oute hingerem Bahngleis  ine Beiz ine het wöue  oder d Fabienne Hörni  mitem Saxophon  oder der Rhaban Straumann,  oder süsch en Outner,  wo gar kei Ahnig het,  das jetz grad disen Outner  do im Zwöitklassabteili  mis Billie  möchti kontrolliere.    Und i üsere Chindheit  isch dä Vitali Tschörtschu,  dä Neo-Outner,  dä Überzügigs-Outner  eine vo de beschte gsy  nid  numen im Rägewürm schlücke,  nei, zum Bischpüu ou im Singen  und im Turne oder im Schutte.    Und drum frogine,  ober gäng no singi  ober gäng no aube  a d Hockeymätsche göng  und bi jedem Wätter uf der Stehplatzrampi  z Langetau im Schore stöng  und ober dört obe gäng no  sys Liedli zum beschte gäb:    Oooutner dir düetmer leid  Oooutner göht wieder hei!  Aaaaui Outner sy bleich  Ooouten isch bireweich.    Aber der  Vitali  isch jetz säuber vo Outen  und wott nüt meh wüsse  vo der ewige Rivalität  zwüsche Langetau und Oute  und foht im Gägetöu,  Outen aa rüehme,  so dasme fasch chönnt meine,  är schaffi nid bir Bahn,  sondern bim Tourismus-Büro:    Die Zentrumslage der Stadt Olten  im Herzen der Schweiz  ist und bleibt  einer der wesentlichen Pluspunkte  für Stadt und Region Olten.  Fasch eso seiters,  der Vitali,  im  Zwöitklasswage  und frogt nächär,  ober mis Billie dörf gseh.    Was er de a däm Oute,  abgseh vo dere Haubschtunde-Sach  speziell chöng rüehme,  wotti vom Vitali wüsse,  was de Oute heig,  wo angeri Orte nid heige?    «D Cabaret-Täg!»  seit der Vitali,  das syg öppis,  do göng öppis,  müesi unbedingt  mou chou luege.  Und ober ächt no mis Billie  dörfti gseh.    Aber ig, i heig mit Cabaret,  nid so vüu am  Huet,  sägeni zum Vitali,  i fingi das nid eso luschtig,  wenn au zämen unbedingt  und glychzytig  öppis z Lache wöue ha  syg chly wie Fasnacht  oder wie sone Sit-Com,  wome sogar no Lacher iischpili,  So dass au zäme wüssi:  Achtung, Achtung  jetz isches zum Lache.    Und ussertdäm  heigi nie begriffe,  worum das i üsem Land  aui Cabarettischtinnen,  wenn sie uf ne Bühni gienge,  sones Deux-Piece anneheige  und es  autmodisches Handtäschli  und en autmodischi Brüue  und en autmodischi Frisur  und nächär eso umetussi  und so umequitschi.    «Nei, nei, nei!»,  seit der Vitali,  i heig vo nüt en Ahnig.  D Outner Cabaret-Täg,  das syg e grossi Sach,  müesi unbedingt ou mou häre,  das syg nid Fasnacht,  ganz im Gägetöu  und ober no mis Billie  dörf kontrolliere.    Und ig hanen aagluegt,  der Vitali Giorgio,  womer ir Chindheit  aube  chly bewunderet hei,  wöu sy Vatter en Alfa het gha  und wöu er jede Summer  mit däm füürroten Alfa  uf Italie  i d Ferien isch gfahre.    Und i hamer überleit,  dasme denn i üser Chindheit  nid hätt chönne vermuete,  dass dä Giorgio einisch  en Outner wird,  e richtig überzügten Outner  wo mis Billie wott luege  und syni Stadt rüehmt  und jedes Johr  a d Outner Cabaret-Täg geit  und nid wott,  dasmen eis  kritisches Wort,  über sys Oute seit.    Die Zentrumslage der Stadt Olten  im Herzen der Schweiz  ist und bleibt  einer der wesentlichen Pluspunkte  für Stadt und Region Olten.  Oh, ooh, oooh, Oute,  provinziell und unbeschoute,  oh, ooh, oooh Oute,  lueg emou die häreghoute  Lüt überau die häreghoute  Lüt in däm Oute,  sy chöme vo Basu,  sy chöme vom Gäu,  sy chöme vom Thau,  sy chöme vom Aargou,  ouououou  grad vom Aargou  vom Aargou und vo überou  chöme d Lüt uf Oute  überau, überau die häreghoute  Lüt in Oute.    Und ig hocken irgendwo im Zug  ufere Bahnstrecki  zwüsche Züri und Oute  und ussedranne gsehni grad  der Chüeuturm vom AKW Gösgen  und i bi im obere Stock,  vo somne Doppustöckerzug  und liire scho  fasch e Haubschtung,  mit däm Vitali Tschörtschu,  aber was isch e Haubschtung?  E Haubschtung isch gar nüt!    Vo Outen hesch  e Haubschtung uf Basu  und e Haubschtung uf Züri  und e Haubschtung uf Bärn  und e Haubschtung uf Bieu,  und e Haubschtung überau häre.    Outen, Outen  isch e Haubschtundeschtadt,  es isch fasch glych  wo de bisch uf der Wäut,  uf Oute hesch eigetlech immer  und vo fasch überau här  öppen e Haubschtung.    Die Zentrumslage der Stadt Olten  im Herzen der Schweiz  ist und bleibt  einer der  wesentlichen Pluspunkte  für Stadt und Region Olten.  Und i wott mis Billie nid zeige,  wöui nämlech vermuete,  dases de fertig chönnt sy,  mit üsem lockere Gschpräch  über Outen und über  aus wo mit däm Oute z tüe het  und drum frogeni der Giorgio  ober eigetlech ghürote syg.    Und der Giorgio strahlet,  verzöut vo deren Outnere,  woner z Outen imne Tea Room  heigi glehrt kenne  und wo zwar denn no  mit eim vo Strängubach  syg zäme gsy,  mit eim, wo ds Oute  ire Druckerei heigi gschaffet  und ir Freizyt  Ungerschrifte gsammlet heig  für meh Parkplätz  ir Schtadt Oute  und jetz dere Frou nochegränni,  dä Löffubueb, dä truurig.    Aber wie gseit,  däm Strängubacher  syni damaligi Fründin,  das syg jetz äbe syni Frou,  syg übrigens e gebürtigi Outnere  und schaffi äbefaus bir SBB,  am Schauter  und ob er jetze no,  mis Billie dörf  gseh?    Aber do isch der Zug  scho ds Outen iigfahre  und der Tschörtschu het müesse go  und i bi usgschtige,  ohni mis Billie zeigt z ha.    Und sythär,  hani dä Giorgio  nie meh gseh,  aber vilecht schteit er hütt,  do ungen ufem Platz,  eifach so, zuefäuig  und luegt ueche und lostmer zue  und faus es eso wär:  Sälu Giorgio!  e liebe Gruess  und hopp Oute!